**La Satu Mare**

 **Ziua Internațională a Persoanelor cu Dizabilități a fost sărbătorită și la CIAS ȘANSA**

 **În fiecare an, pe data de 3 decembrie se sărbătorește „Ziua Internațională a Persoanelor cu Dizabilități”. Această zi a fost plină de semnificații, dar și un bun prilej de reafirmare a valorilor fundamentale ale persoanelor cu dizabilități. A fost o zi, care a reunit la nivel național sub același scop umanitar: instituții, persoane cu dizabilități și organizații din domeniul dizabilității. „Promovarea participării persoanelor cu dizabilități și conducerii acestora: luarea de măsuri în cadrul Agendei pentru Dezvoltarea Durabilă 2030” - a fost tema din acest an a Zilei Internaționale a Persoanelor cu Dizabilități sub auspiciile căreia la nivel național s-au desfășurat o serie de evenimente la care au participat persoane cu dizabilități, parteneri publici și privați.**

**Spectacol-surpriză dedicat Zilei persoanelor cu dizabilități**

 La Satu Mare, Ziua Internațională a Persoanelor cu Dizabilități a fost sărbătorită la Centrul de Îngrijire și Asistență Socială ȘANSA (CIAS), subordonat Direcției Generale de Asistență Socială și Protecția Copilului (DGASPC) și implicit Consiliului Județean Satu Mare. Toți cei prezenți au urmărit un spectacol-surpriză dăruit persoanelor cu dizabilități, dar și persoanelor în vârstă, de artiștii Ansamblului județului Satu Mare DORURI SĂTMĂRENE, Secția română și maghiară, coordonat de coregrafii: Marian Sima și Szarvas Karoly, dar și de corurile reunite ale Jandarmeriei și Poliției dirijate de preotul Cristian Silaghi de la Inspectoratul de Jandarmi al județului Satu Mare. La acest eveniment au mai participat: Pataki Csaba – președintele Consiliului Județean Satu Mare, Mihaela Crasnai – secretar general al Județului, Mariana Dragoș - director general al DGASPC, Anca Crișan – director general adjunct și specialiști din cadrul DGASPC. Toate personalitățile prezente au adresat un sincer și călduros „La mulți ani” persoanelor cu dizabilități, au colindat împreună și-au socializat cu aceștia după spectacolul-surpriză. Impresionante și captivante au fost dansurile tradiționale, codrenești și maghiare, oferite de dansatorii Ansamblului DORURI SĂTMĂRENE, care au surprins în mod plăcut persoanele cu dizabilități, persoanele vârstnice, dar și pe oaspeții prezenți. Corurile reunite ale Jandarmeriei și Poliției împreună cu preotul Cristian Silaghi i-au invitat pe toți cei prezenți să colinde împreună cele mai frumoase colinde și în special colindul „O ce veste minunată”. Au fost momente înălțătoare de mare bucurie și fericire, care au cuprins sufletele gazdelor, dar și ale oaspeților.

**Aprecieri cordiale și mulțumirile gazdelor...**

Pataki Csaba – președintele Consiliului Județean Satu Mare a spus într-un alt context al evenimentului: „Le mulţumesc colegilor, care au grijă de aceşti beneficiari. Să încercăm să le facem viaţa mai uşoară, adică să nu simtă diferenţa dintre viaţa unei persoane cu dizabilităţi şi cea normală. Sper ca toată societatea să îşi aducă aminte de aceste persoane cu dizabilităţi nu doar de sărbătorile mari, ci în fiecare zi, să le ofere măcar un zâmbet, o mână de ajutor”. Mariana Dragoş – directorul general al DGASPC a județului Satu Mare, a adresat un călduros „La mulți ani” tuturor beneficiarilor de la CIAS ȘANSA și a precizat printre altele: „Am încercat mereu să scoatem în evidență valorile fundamentale ale persoanelor cu dizabilități, să le dăm toate şansele de a se implica în programe prin care să se simtă acasă, o casă pe care ne-o dorim pentru ei să fie la standarde cât mai înalte”. Beatrice Felecan – coodonatorul CIAS ȘANSA Satu Mare a adresat mulțumiri personalităților prezente, artiștilor și colindătorilor pentru participarea la acest eveniment din viața instituției și le-a urat tuturor un sincer „La mulți ani!”. O intervenție emoționantă a avut și Ana Chirilă – reprezentanta persoanelor cu dizabilități din cadrul CIAS ȘANSA, care a spus cu emoție în glas:” Noi beneficiarii din acest Centru avem multe probleme de sănătate, atât fizice cât și psihice, dar suntem norocoși că ne înconjurăm de persoane bune, care ne ajută și ne înțeleg pe fiecare după nevoile noastre. Dizabilitatea nu este o boală. Cu această ocazie, vă mulțumim pentru tot ceea ce faceți pentru noi. Vă mulțumim la toți că ați venit la noi în vizită pentru a ne sărbători și pentru a ne susține și din punct de vedere moral. Vă mulțumim pentru bunățile pe care ni le-ați adus , dar și pentru donațiile dăruite pentru noi. Aveți un suflet mare, dar să știți că și oamenii cu dizabilități au suflet mare. La mulți ani din partea noastră și vă dorim Sărbători fericite”. Ziua Internațională a Persoanelor cu Dizabilități a fost sărbătorită și la CIAS ALEXANDRU Carei, unde o parte dintre beneficiari au prezentat colegilor un program arstistic, care aconstat din recitări de poezii, cântece și colinde. La mulți și fericiți ani le dorim și pe această cale tuturor persoanelor cu dizabilități din județul Satu Mare.

Dumitru Țimerman